 NA RICHARD MUNGUTI KESI inayopinga kuteuliwa kwa mawaziri wasaidizi (CAS) 50 na Rais William Ruto imepelekwa kwa Jaji Mkuu Martha Koome kuteua jopo la kuisikiza. Na wakati huo huo Jaji Hedwiq Ong’udi alipiga breki mawaziri hao wasaidizi kuanza kutekeleza majukumu yao hadi kesi iliyowasilishwa na Kituo Cha Sheria (KCS) na Chama cha Mawakili Nchini (LSK) isikizwe na kuamuliwa. LSK na KCS vinasema katika kesi hiyo kwamba Rais Ruto hana mamlaka kisheria kuwateua CAS hao. Taasisi hizi mbili za sheria zimefafanua kwamba ni tume ya kuajiri watumishi wa umma (PSC) iliyo na mamlaka ya kubuni nafasi za kazi katika sekta ya umma na kuajiri na wala sio Rais Ruto. Akiamuru kesi hiyo ipelekwe kwa Jajni Mkuu (CJ), Jaji Ong’udi alisema LSK na KCS vimezua masuala mazito ya kikikatiba na kisheria yanayostahili kutafsiriwa na kufafanuliwa kuhusu hatua ya Rais Ruto kubuni nafasi 27 za manaibu mawaziri na kuwateua. Mahakama kuu inaombwa ifutilie mbali uteuzi huo wa manaibu mawaziri. LSK na KCS vinasema Rais Ruto amevunja sheria na uteuzi huo wapasa kufutiliwa mbali. Jaji Ong’udi aliamuru manaibu mawaziri hao wasianze kutekeleza majukumu yao hadi kesi isikizwe na kuamuliwa. Pia aliagiza wasilipwe mishahara au kupewa afisi ama kutengewa magari ya kuwasafirisha ama wahudumu katika afisi zao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  